libay
December 11, 2007 Leave a comment
(An’a ngarud? Kastoy kami a lattan.
Ni Manang Josie. Anakan.
Nagtagibalay. Natay.)
Aglabas met sagpaminsan ti lagip
A kas met pannakalipat ti bolpen
Ti tinta a mangdalapus ti likaong
Ti kalsada ti makunes a papel
Ti biag. Maisis dagiti tugot
Ti naggapuan ket matippay a kasla tagainep
Ti panagriing. Maalut-ot dagiti muhon
A beddeng ti itatta ken idi kalman
Ti am-amangaw a sirmata
Iti bigat a naiwawa. Kas man maysa a tugkel
Wenno pasiraw-it a madalapus ti ereser. Mapunas
Santo maungaw a kas met dagiti binnatog a kaikarian
A lugar dagiti al-alian a padeppa, rurog
Ti ar-artiok a gloria.
Mairidis ti lagip ken ti lipat iti lipit
Ti sellang ti naikurimed a panaginnala. Maipilit
A maikalkag ti sungani a gemgem ti sangalabba
Nga A ken ti sangareppet a Ba ket mawara. Agsinnurot
Ti bagi ken ti kungkong a kas anniniwan
Ti agsangbay a sipnget a talawataw.
Agpipikel ti piskel ti bisaleg
Ken saraaw. Saan a maunnat ti siket
Ti bisin dagiti bubussog.
Aglusdoy ti padak a miraut
Ket agingat ti butirog ti sukisok a butillog.
Agpapadan ti apros ti karinio ti parbangon
Dagiti sainnek ti pannakaidugmam.
Kas met laengen sardam ti maitungpa a labay
Manipud ti punganay ti gelgel ken salapay.
Agtitiponen ti katay ti ul-ulila a dulang
Iti buteg ti maisaluket a daing ti datar.
Ket agasimbuyok ti atong. Sadiay
Adda langsi a palais ti pannaka-adik
Ti naanglem a libay.
lin_Latn eng_Latn ilo_Latn kac_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn